**Anexa nr.1 la H.C.L.Pecica nr.45 din 30.03.2017**

**ROMÂNIA**

**JUDEŢUL ARAD**

**ORAŞUL PECICA**

**CONSILIUL LOCAL**

**Regulamentul de organizare și funcționare al Comisiei locale de ordine publică a Orașului Pecica**

**Capitolul I - Dispoziții generale**

**Art. 1** Comisia locală de ordine publică a Orașului Pecica este constituită în conformitate cu prevederile Legii nr. 155/2010 a poliției locale, republicată, cu modificările și completările ulterioare. ·

**Art. 2** Comisia locală de ordine publică se organizează și funcționează în baza prezentului Regulament, elaborat cu respectarea prevederilor Legii nr. 155/2010 a poliției locale, republicată, cu modificările și completările ulterioare.

**Art. 3** Comisia locală de ordine publică este un organism consultativ, care emite avize cu caracter consultativ, referitor la organizarea și funcționarea Poliției locale Pecica, potrivit competentelor, și domeniilor de aplicare stipulate în Legea nr. 155/2010 a poliției locale republicată, cu modificările și completările ulterioare, precum și în H.G. 1332/2010 privind aprobarea regulamentului cadru de organizare și funcționare a poliției locale.

**Capitolul II - Componența comisiei locale de ordine publică**

**Art. 4 (1)** Comisia locală de ordine publică este constituită din:

Primarul Orașului Pecica, Șeful Poliției Orașului Pecica, Șeful Poliției locale Pecica, Secretarul Orașului Pecica și trei consilieri locali desemnați de Consiliul local al Orașului Pecica.

**Art. 5** Funcția de președinte al Comisiei locale de ordine publică este îndeplinită de Primarul Orașului Pecica.

**Art. 6 (1)** În situația în care un membru al Comisiei locale de ordine publică nu mai îndeplinește funcția care a determinat desemnarea sa, acesta pierde calitatea de membru.

**(2)** Membrii care și-au pierdut calitatea în condițiile prevăzute la alin. (1) sau din alte motive care îi împiedică să își îndeplinească în mod corespunzator atribuțiile, vor fi înlocuiți cu persoane care ocupă funcțiile prevăzute la art. 28, alin. 2 din Legea nr. 155/2010 a poliției locale republicată, cu modificările și completările ulterioare.

**Capitolul III Atribuțiile Comisiei locale de ordine publică**

**Art. 7 (1)** Comisia locală de ordine publică are, potrivit prevederilor legale, următoarele atribuții principale:

a) asigură cooperarea dintre instituțiile și serviciile publice cu atribuții în domeniul ordinii și siguranței publice la nivelul U.A.T. Pecica;

b) avizează proiectul Regulamentului de organizare și funcționare a Poliției locale Pecica;

c) elaborează proiectul Planului de ordine și siguranță publică al U.A.T. Pecica, pe care îl actualizează anual;

d) analizează periodic activitățile de menținere a ordinii și siguranței publice la nivelul U.A.T. Pecica;

e) face propuneri pentru soluționarea deficiențelor constatate și pentru prevenirea faptelor care afectează climatul social;

f) evaluează cerințele specifice și face propuneri privind necesarul de personal al Poliției locale Pecica;

g) prezintă Consiliului local rapoarte anuale asupra modului de îndeplinire a prevederilor Planului de ordine și siguranță publică al U.A.T. Pecica;

h) propune autorităților administrației publice locale inițierea unor proiecte de hotărâri prin care să se prevină faptele care afectează climatul social;

**(2)** în scopul organizării și funcționării eficiente a Poliției locale Pecica, Comisia locală de ordine publică îndeplinește și următoarele atribuții:

a) stabilește indicatorii minimali de performanță pentru activitatea Serviciului Poliția locală Pecica;

b) propune spre dezbatere și aprobare Consiliului local al Orașului Pecica, Planul de ordine și siguranțo publică al U.A.T. Pecica;

c) propune, spre dezbatere și aprobare Consiliului local al Orașului Pecica, măsurile necesare pentru buna funcționare a Poliției locale Pecica și pentru încadrarea activității acesteia în normele și procedurile legale;

d) analizează, în condițiile legii, împreuna cu Consiliul local al Orașului Pecica, activitatea Poliției locale și stabilește măsuri de îmbunătățire a acesteia.

**Art. 8** Aspectele identificate și soluțiile adoptate de Comisia locală de ordine publică, în îndeplinirea atribuțiilor prevăzute în prezentul Regulament, vor fi concretizate în proiecte de hotărâri ce vor fi supuse dezbaterii și aprobării Consiliului local al Orașului Pecica.

**Capitolul IV Funcționarea Comisiei locale de ordine publică**

**Art. 9 (1)** Comisia locală de ordine publică se întrunește trimestrial sau ori de câte ori este necesar, la convocarea Primarului Orașului Pecica sau a unei treimi din numărul consilierilor locali.

**(2)** Comisia locală de ordine publică este legal întrunită în prezenta majorității membrilor săi și hotărăște prin votul a jumătate plus unul din numărul membrilor prezenți; în caz de paritate votul președintelui Comisiei este hotărâtor.

**(3)** Comisia locală de ordine publică este un organism care, în îndeplinirea atribuțiilor legale, emite avize cu rol consultativ, care se semnează de președinte și de secretarul comisiei.

**Art. 10** Comisia locală de ordine publică va funcționa și își va desfășura activitatea la sediul Primariei Orașului Pecica.

**Art. 11 (1)** Ședințele Comisiei locale de ordine publică pot fi ordinare sau extraordinare și sunt conduse de Primarul Orașului Pecica, iar în lipsa acestuia, de un membru mandatat.

**(2)** Comisia locală de ordine publică este reprezentată de Primarul Orașului Pecica, în calitatea sa de președinte al acesteia.

**(3)** Secretariatul Comisiei locale de ordine publică este asigurat de Secretarul Orașului Pecica.

**Art. 12 (1)** Membrii Comisiei locale de ordine publică sunt convocați la ședințe prin grija secretarului Comisiei, cu cel puțin trei zile lucrătoare înainte de data stabilită pentru ședința, acesta transmițând și ordinea de zi.

**(2)** Convocarea se face la adresele transmise oficial ori puse la dispoziția secretarului Comisiei de fiecare membru, respectiv e-mail, fax, telefon etc.

**Art. 13** În situații excepționale, Primarul Orașului Pecica poate solicita secretarului Comisiei locale de ordine publică convocarea de îndată a membrilor, transmiterea ordinii de zi făcându-se telefonic.

**Art. 14 (1)** În cadrul ședințelor Comisiei locale de ordine publică se dezbat propunerile stabilite pe ordinea de zi care este hotărâtă de inițiatorul convocării Comisiei.

**(2)** Ordinea de zi a ședințelor se aprobă de membrii Comisiei, la propunerea președintelui Comisiei locale de ordine publică.

**(3)** Președintele Comisiei locale de ordine publică își poate manifesta acordul cu privire la completarea cu noi propuneri a ordinii de zi.

**(4)** Membrii Comisiei locale de ordine publică au dreptul să ia cuvântul la fiecare punct de pe ordinea de zi, cu încuviințarea președintelui.

**Art. 15 (1)** Dezbaterile din ședințele Comisiei locale de ordine publică, precum și modul în care și-a exercitat votul fiecare membru, se consemnează într-un proces verbal care va fi semnat de membrii prezenți.

**(2)** Secretarul Comisiei locale de ordine publică va constitui dosare speciale, numerotate și semnate, care vor cuprinde procesul verbal și documentația ce a fost dezbatută la fiecare ședință.

**Art. 16** Avizele sunt emise de Comisia locală de ordine publică Pecica în termen de maximum 30 de zile de la primirea documentației complete.

**Capitolul V Atribuțiile secretarului Comisiei locale de ordine publică**

**Art. 17** Secretariatul Comisiei locale de ordine publică îndeplinește următoarele atribuții prin inspectorul din Compartimentul administrativ cu atribuții de arhivar:

a) păstrează legătura cu membri Comisiei locale de ordine publică înștiințându-i cu privire la data desfășurării ședinței și transmite ordinea de zi;

b) asigură întocmirea sau, după caz, redactarea procesului verbal de ședință și îl înmânează membrilor Comisiei locale de ordine publică în vederea semnării;

c) constituie dosare speciale, numerotate și semnate, care vor cuprinde procesul verbal și documentația ce a fost dezbătută;

d) are în păstrare și asigură arhivarea documentelor Comisiei locale de ordine publică;

e) transmite avizele cu rol consultativ emise de Comisia locală de ordine publică către instituțiile solicitante.

**Capitolul VI Dispoziții finale**

**Art. 18 (1)** Prezentul Regulament de organizare și funcționare al Comisiei locale de ordine publică este supus dezbaterii și aprobării Consiliului local al Orașului Pecica.

**(2)** Modificarea sau completarea prezentului Regulament se poate face numai prin hotărâre a Consiliului local al Orașului Pecica, cu respectarea prevederilor Legii nr. 215/2001 a administrației publice locale, republicată, cu modificările și completările ulterioare, a prevederilor Legii nr. 155/2010 a poliției locale, republicată, cu modificările și completările ulterioare, precum și a dispozițiilor H.G. 1332/2010 privind aprobarea regulamentului cadru de organizare și funcționare a poliției locale.

**Art. 19** Regulamentul de organizare și funcționare al Comisiei locale de ordine publică Pecica, adoptat de Consiliul local al Orașului Pecica, va fi adus la cunoștința publicului prin modalitățile de comunicare prevăzute de legislația în vigoare.

 **PREȘEDINTE DE ȘEDINȚĂ, CONTRASEMNEAZĂ SECRETAR,**

 **CHIFOR VASILE MOȚ ADELA LILIANA**